Limpopo-pa skiet baba per ongeluk dood(Argieffoto: pixabay) ’n Pa van Limpopo is Sondag in hegtenis geneem nadat hy per ongeluk sy sewe maande oue babaseuntjie met ’n luggeweer doodgeskiet het. Die tragiese voorval het hom by die gesin se huis in Maololo in die GaMashabela-nedersetting afgespeel terwyl die pa voëls gejag het. Die babaseuntjie is tydens die voorval in die bors getref. Sy ouers het dadelik met hom na die plaaslike kliniek gehaas waar hy met sy aankoms dood verklaar is. Kol. Malesela Ledwaba, polisiewoordvoerder, sê albei ouers is ná die kind se dood deur polisiebeamptes ondervra. Dit het toe aan die lig gekom dat die pa buite die huis besig was om voëls met ’n luggeweer te jag toe hy sy seuntjie per ongeluk geskiet het. Die pa is sedertdien in hegtenis geneem en die polisie het beslag gelê op die luggeweer. Die man sal na verwagting Dinsdag in die landdroshof in Nebo op aanklag van moord verskyn. “Gemeenskappe moet te alle tye veiligheid in ag neem wanneer hierdie soort wapens hanteer word,” sê genl.maj. Jan Scheepers, waarnemende provinsiale polisiekommissaris in Limpopo.